
Par ziņošanu par nāves gadījumiem pacientiem ar gripas infekciju
Slimību profilakses un kontroles centrs (turpmāk – Centrs), uzsākoties 
2026.–2027. gada gripas monitoringa sezonai, atgādina ārstniecības iestādēm par pienākumu ziņot par nāves gadījumiem pacientiem, kuriem diagnosticēta gripa vai ir pamatotas aizdomas par inficēšanos ar gripas vīrusu. Saskaņā ar normatīvo regulējumu ārstniecības personas pienākums par katru šādu nāves gadījumu ziņot Centram.[footnoteRef:1]  [1:  Ministru kabineta 2006. gada 21. novembra noteikumu Nr. 948 „Noteikumi par gripas pretepidēmijas pasākumiem” 4.1 punkts nosaka: “Ārstniecības persona par katru nāves gadījumu, ja tā iestājusies pacientam, kuram diagnosticēta gripa vai ir pamatotas aizdomas par inficēšanos ar gripas vīrusu, 24 stundu laikā telefoniski un 48 stundu laikā rakstiski ziņo Slimību profilakses un kontroles centram, nosūtot pa faksu, pa pastu, ar kurjeru vai elektroniski aizpildītu paziņojuma veidlapu atbilstoši šo noteikumu 2. pielikumam”: https://likumi.lv/ta/id/148626.] 

Vēršam uzmanību, ka ziņošanas pienākums attiecas uz katru nāves gadījumu pacientam, kuram diagnosticēta gripa vai ir pamatotas aizdomas par inficēšanos ar gripas vīrusu, neatkarīgi no tā, vai gripa ir noteikta par nāves pamatcēloni.
Analizējot 2025.–2026. gada gripas sezonas epidemioloģiskās uzraudzības datus, Centrs konstatējis, ka par 72 no 124 (58%) nāves gadījumiem pacientiem ar apstiprinātu gripu nav saņemti paziņojumi, kā to paredz normatīvais regulējums. Paziņojumi netika saņemti no 16 slimnīcām un deviņām ģimenes ārstu praksēm.
Ņemot vērā minēto, Centrs aicina ārstniecības iestādes pievērst īpašu uzmanību savlaicīgai un pilnīgai ziņošanai, lai nodrošinātu operatīvu un pēc iespējas precīzāku gripas izraisītā slimības sloga un gripas epidēmijas smaguma novērtējumu, identificētu paaugstināta riska iedzīvotāju grupas, izvērtētu vakcinācijas efektivitāti un nepieciešamības gadījumā ierosinātu pierādījumos balstītus lēmumus par papildu infekcijas kontroles pasākumu īstenošanu un ārstniecības iestāžu gatavības stiprināšanu.
Lai atvieglotu paziņojumu sagatavošanu, Centrs ir izstrādājis normatīvajā regulējumā paredzēto paziņojuma veidlapu elektroniski aizpildāmā Microsoft Excel formātā (sk. pielikumā). Veidlapa pieejama arī Centra tīmekļa vietnē[footnoteRef:2] sadaļā “Ieteikumi un veidlapas ziņošanai par infekcijas slimību gadījumiem” – “Paziņojums par pacienta nāvi, kuram diagnosticēta gripa vai ir pamatotas aizdomas par inficēšanos ar gripas vīrusu”.  [2:  https://www.spkc.gov.lv/lv/ieteikumi-un-veidlapas-zinosanai-par-infekcijas-slimibu-gadijumiem] 

Aizpildīto paziņojuma veidlapu aicinām sūtīt uz e-pasta adresi gripa@spkc.gov.lv. Personas datu aizsardzības nolūkos lūdzam veidlapu pievienot kā ar paroli aizsargātu pielikumu, paroli nosūtot atsevišķi.
Sākot ar 2026.–2027. gada sezonu, līdzšinējo iknedēļas monitoringa biļetenu vietā Centra tīmekļvietnē pieejams interaktīvs informācijas panelis par gripas, Covid-19 un citu akūtu elpceļu infekciju izplatību, tostarp par gripas pacientu nāves gadījumiem: https://www.spkc.gov.lv/lv/monitorings.
Centrs pateicas par līdzšinējo sadarbību un ieguldījumu gripas epidemioloģiskās uzraudzības nodrošināšanā!
Pielikumā: Paziņojuma veidlapa „Paziņojums par pacienta nāvi, kuram diagnosticēta gripa vai ir pamatotas aizdomas par inficēšanos ar gripas vīrusu” Microsoft Excel formātā.

